หุ้นยุโรปปิดพุ่งรับข่าวจีนลดดอกเบี้ย
ตลาดหุ้นยุโรปปิดทะยานขึ้นเมื่อคืนนี้ (25 ส.ค.) เนื่องจากนักลงทุนขานรับธนาคารกลางจีนที่ประกาศลดอัตราดอกเบี้ย และลดอัตราการกันสำรองของธนาคารพาณิชย์ (RRR) เมื่อวานนี้ ซึ่งความเคลื่อนไหวดังกล่าวช่วยบรรเทาความวิตกกังวลเกี่ยวกับแนวโน้มเศรษฐกิจจีน 
26 ส.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 พุ่งขึ้น 4.2% ปิด (25 ส.ค.) ที่ 356.36 จุด, ดัชนี CAC-40 ตลาดหุ้นฝรั่งเศสปิดที่ 4,564.86 จุด พุ่งขึ้น 181.40 จุด หรือ +4.14%, ดัชนี DAX ตลาดหุ้นเยอรมันปิดที่ 10,128.12 จุด ทะยานขึ้น 479.69 จุด หรือ +4.97% และดัชนี FTSE 100 ตลาดหุ้นลอนดอนปิดที่ 6,081.34 จุด เพิ่มขึ้น 182.47 จุด หรือ +3.09%
ตลาดหุ้นยุโรปปิดพุ่งขึ้นขานรับข่าวที่ว่าธนาคารกลางจีนประกาศลดอัตราดอกเบี้ยเงินกู้ระยะ 1 ปี ลง 0.25% มาอยู่ที่ 4.6% โดยจะมีผลบังคับใช้ตั้งแต่วันที่ 26 ส.ค. และได้ปรับลดอัตราการกันสำรองของธนาคารพาณิชย์ลง 0.50% โดยจะมีผลบังคับใช้ตั้งแต่วันที่ 6 ก.ย.
ทั้งนี้ ธนาคารกลางจีนได้ปรับลดอัตราดอกเบี้ยครั้งนี้เป็นครั้งที่ 5 นับตั้งแต่เดือนพ.ย.ปีที่แล้ว ซึ่งถือเป็นความพยายามที่จะบรรเทาผลกระทบจากความผันผวนของตลาดหุ้น และเศรษฐกิจที่ชะลอตัวลงอย่างต่อเนื่อง
หุ้นบีเอชพี บิลลิตัน พุ่งขึ้น 5.5% หลังจากบริษัทประกาศแผนเพิ่มการจ่ายเงินปันผล ขณะที่หุ้นรอยัล ดีเอสเอ็ม ซึ่งเป็นผู้ผลิตผลิตภัณฑ์เพื่อสุขภาพของเนเธอร์แลนด์ พุ่งขึ้น 3.6% หลังจากบริษัทประกาศแผนการปรับลดจำนวนพนักงาน
นอกจากนี้ ตลาดหุ้นยุโรปยังได้รับแรงหนุนหลังจากสถาบัน Ifo ซึ่งเป็นสถาบันวิจัยเศรษฐกิจของเยอรมนี เปิดเผยว่า ดัชนีความเชื่อมั่นทางธุรกิจของเยอรมนีในเดือนส.ค.เพิ่มขึ้นสู่ระดับ 108.3 จาก 108.0 ในเดือนก.ค. และสูงกว่าที่นักวิเคราะห์ส่วนใหญ่คาดไว้ที่ 107.5
ข้อมูลล่าสุดของ Ifo บ่งชี้ถึงแนวโน้มการขยายตัวที่สดใสในปีนี้ของเศรษฐกิจเยอรมนี ซึ่งมีขนาดใหญ่ที่สุดในยุโรป และจะช่วยผลักดันเศรษฐกิจของยูโรโซน แม้ยังคงมีความไม่แน่นอนเกี่ยวกับภาวะเศรษฐกิจของจีน